ПРАВИЛНИК Харфа-фест такмичења

Члан 1

Удружење харфиста и пријатеља харфе Србије (у даљем тексту: организатор такмичења) организује Харфа-фест такмичење харфе (у даљем тексту такмичење). Такмичење је јавна музичко-педагошка манифестација у којој могу учествовати студенти основних и мастер студија, ученици средњих и основних школа Србије, као и ученици приватних музичких школа Србије.

Члан 2

Право учешћа на такмичењу имају сви који испуњавају услове задате пропозицијама и који благовремено поднесу пријаве.

Члан 3

Такмичење се одвија по Правилнику који укључује и Пропозиције такмичења. Правилником се регулишу елементи који се тичу организације такмичења, а Пропозицијама програми и категорије такмичара.

Члан 4

Циљеви одржавања такмичења су:

* промоција свирања харфе у Србији;
* подизање уметничких домета;
* развијање позитивних друштвених вредности;
* развијање такмичарског духа;
* размена искустава професора харфе;
* повезивање, међусобна комуникација, размена мишљења, креативан напредак, сарадња музичких школа и факултета из различитих градова Србије.
* подстицање родне равноправности.

Члан 5

Организатор такмичења:

* одређује време одржавања такмичења;
* доноси Пропозиције такмичења и Правилник о раду жирија;
* одређује висину донације;
* именује жири такмичења и секретара жирија.

Члан 6

Програм може садржати композиције за соло харфу (оригинали и транскрипције), као и концерте и концертне комаде (уз пратњу клавирског сарадника). У том случају такмичар је у обавези да обезбеди учествовање клавирског сарадника.

Такмичар изводи програм напамет у целости.

Члан 7

Организатор такмичења обезбеђује коришћење инструмената за припрему и наступ такмичара. Организатор такође обезбеђује и штимовање инструмената за потребе наступа. Уколико неко од такмичара жели да користи сопствени инструмент, то је дозвољено, али је такмичар у обавези да сам обезбеди транспорт, намештање и штимовање инструмента.

Члан 8

Пријаве кандидата подносе се електронским путем на е-маил адресу организатора takmicenjeharfe@gmail.com . Рок за пријављивање кандидата је 01. децембар 2020. године. Образац пријаве садржи:

* име и презиме кандидата;
* датум и место рођења;
* име школе/факултета и разред;
* име професора у чијој је класи;
* програм.
* минутажа појединачно за сваку композицију.

Члан 9

Уз пријаву учесник је дужан да достави доказ о уплати донације. У случају отказивања учешћа, новац уплаћен за донацију се не враћа. Донација за такмичење износи 1500 динара за I категорију, 2000 динара за II и III категорију. Уплату извршити на жиро-рачун:

Удружење харфиста и пријатеља харфе Србије

Теразије 26

11000 Београд

бр. рачуна 165-631-92

Члан 10

Кандидат може извршити измену једне од најављених композиција, ако је измена пријављена пре почетка такмичења у категорији у којој кандидат наступа.

Члан 11

Број категорија одређује Организатор такмичења.

**I категорија**- (није старосно ограничена) од 5 до 8 минута програма (време од почетка прве композиције до краја последње). Обавезна је једна (или више) композиција женског композитора или аранжера.

**II категорија**- (није старосно ограничена) од 15 до 18 минута програма (време од почетка прве композиције до краја последње). Обавезна је једна (или више) композиција женског композитора или аранжера.

**III категорија**- (није старосно ограничена) од 28 до 32 минута програма (време од почетка прве композиције до краја последње). Обавезна је једна композиција композиторке Монике Штадлер. Ноте се могу наручити:

<https://www.harp.at/en/publications.html>

У свакој категорији дозвољено је коришћење педалне, непедалне харфе и комбинација обе.

Члан 12

Сваки кандидат је дужан да преда пет примерака нотног материјала композиција које изводи на такмичењу, Секретару такмичења, по доласку на такмичење.

Члан 13

Резултати такмичења објављују се на крају такмичарског дана, и биће доступни на интернет страници Удружења харфиста и пријатеља харфе Србије:

[www.harfa.rs](http://www.harfa.rs)

Члан 14

По завршетку такмичења, на завршном, свечаном концерту уручују се Дипломе и проглашава Лауреат такмичења.

Члан 15

Награђени учесници добијају диплому која садржи следеће податке:

* име и презиме кандидата;
* податке о награди и категорији;
* потпис председника жирија;
* потпис и печат организатора такмичења.

Диплома Лауреата такмичења садржи следеће податке:

* име и презиме кандидата;
* податке о награди и категорији;
* потпис председника жирија;
* потпис и печат организатора такмичења.

Члан 16

Такмичење ће бити снимано, а снимци награђених учесника ће се користити у едукативне сврхе. Такмичари се узимањем учешћа на такмичењу аутоматски одричу права на материјалну надокнаду поводом евентуалног коришћења снимка у едукативне сврхе, евентуалних радио и телевизијских снимања или продукције аудио и видео материјала.

Члан 17

Награде такмичења су:

* професионално аудио-визуелно снимање
* награде Међународног фестивала харфе у Београду за најбоље пласиране такмичаре у свим категоријама
* новчана награда за најбоље извођење композиције Монике Штадлер, донација Аустријског културног форума
* новчана награда за најбоље извођење композиције српског композитора и аранжмана српске музике, донација Милене Станишић
* новчана награда за специјалну награду у III категорији и награду за најперспективнијег младог харфисту у I категорији, донација Иване Пејоске
* наступ на концерту победника

Члан 18

Пријављивањем на такмичење, такмичар аутоматски прихвата све одредбе и чланове Правилника.